Etterlatt på feil flyplass av Ryanair
Hjemreisen fra Palma på Mallorca ble et mareritt for mange av de over 100 passasjerene på Ryanairs flyvning lørdag kveld. Flyet skulle lande på Rygge klokken 23.30 – slik ble det på ingen måte.– Først ble vi stående og vente to timer på flyplassen i Palma, deretter kom vi inn i et glovarmt fly uten mulighet til å komme ut. De ble vi stående i over en time, hvor vi fikk beskjeder om nye utsettelser på grunn av mye trafikk, sier Kristin Sørum til VG. Til tross for den brennende heten inne på flyet skal ikke kabinbesetningen ha hatt noe vann eller annen egnet drikke å tilby barna: – Det eneste de hadde var øl, kaffe og te. Jeg ble til slutt desperat og tilbød sønnen min øl, men det ville han ikke ha, sier Sørum. Under flyturen skal de ansatte ha hentet lunkent vann fra toalettene og tilbudt de mest desperate passasjerene. Det største sjokket kom imidlertid da de nesten tre timer forsinket nærmet seg Norge:– 20 minutter før landing fikk vi beskjed om at Rygge var stengt og at vi derfor måtte lande på Gardermoen. Men vi fikk ingen beskjed om hvordan vi skulle komme oss videre, sier Sørum. Hun mener klokken var rundt 02.30 natt til søndag da de landet på Gardermoen. – Ryanair ga da beskjed om at de hadde satt opp én buss til Rygge, med plass til maksimalt 40 passasjerer. Det ble nesten håndgemeng for å komme seg med bussen. Jeg var alene med en gutt på syv år, og klarte derfor ikke å presse meg med. Mens vi sto der, så vi de ansatte fra flyet sette seg inn i en taxi og kjøre avgårde. De nektet å hjelpe til, og sa at det ikke var deres jobb, hevder Sørum. Desperasjonen meldte seg for flere, fordi de ikke ante om Ryanair ville dekke taxi - som var eneste tilgjengelige transportmiddel.– Til slutt var det en ansatt på flyplassen – ikke fra Ryanair – som forbarmet seg over oss og klarte å skaffe en buss som etter en times tid kjørte oss til Rygge. Vi ventet ute midt på natten, sønnen min frøs og gråt, men fikk låne noen klær av noen andre passasjerer, sier Sørum. Undersøkelse: Billige flybilletter viktigere enn piloters rettigheter Pressekontakt Lasse André Vangstein ved Oslo Lufthavn Gardermoen bekrefter problemene: – Ifølge loggen skaffet vår passasjerservice to busser i natt, og fikk kjørt passasjerer til Rygge eller Oslo sentrum. De gjorde jobben sin og ordnet opp slik de skal, sier Vangstein til VG. – Hvem får regningen for bussene? – Det jeg vet ikke, det tar vi etter hvert, sier Vangstein.Ryanair opplyser i en uttalelse at flyet fra Palma til Rygge ble forsinket før avgang grunnet streik hos spanske luftfartskontrollører, og kunne videre ikke lande på Rygge grunnet nattlige portforbud. – Flyet ble omdirigert til Oslo lufthavn Gardemoen, og det ble satt opp busstransport til Rygge. Det var imidlertid et begrenset antall busser som var tilgjengelig, og dem som ikke kom seg med busstransporten ble bedt om å sende kvittering på utgifter knyttet til egen transport for refusjon, sier Lisal Cashin, ved kommunikasjonsavdelingen til Ryanair i uttalelsen. Videre står det at Ryanair beklager på det sterkeste til berørte kunder for hendelsen. De viser så til sin egen underskriftskampanje, som går imot organiserte luftfartskontrollører som ønsker å streike. Ikke bestemt deg for årets feriemål? Her er VGs reisetips!
Alene med sin syv år gamle sønn Oliver ble Kristin Sørum etterlatt på feil flyplass av Ryanair.